**STROKOVNO PODROČJE SOCIALNO DELO**

**Opis podpodročja socialno delo**

Ljubljana, 2023

Na podlagi 14. člena Zakona o sodnih izvedencih, sodnih cenilcih in sodnih tolmačih[[1]](#footnote-1) je ministrstvo na predlog Strokovnega sveta za sodno izvedenstvo, sodno cenilstvo in sodno tolmačenje, sprejet na 32. redni seji z dne 14. 6. 2023, določilo opis:

* **strokovnega področja socialno delo, podpodročje socialno delo**

Socialno delo se ukvarja s človekom v kontekstu, to pomeni, da razpoznava matrico ekonomskih, socialnih, kulturnih in simbolnih okoliščin, statusov, identitet, ki določajo in vplivajo na posameznika/-co, s posebno skrbjo za koristi otrok in mladostnikov ter ranljivih skupin. Socialno delo temelji na vzpostavljanju odnosa s posameznikom/-co, družino, skupino in skupnostjo in se osredotoča na posameznikovo osebno doživljanje okoliščin in konteksta, v katerem se je znašel in/ali okoliščin, v katerih živi. Išče načine podpore in okrevanja pri posamezniku/-ci, podporne osebe in podporne dejavnike v okolju. Sodeluje s posamezniki, skupinami in skupnostmi na dialoški način in tako, da spoznava, analizira, razume in razjasnjuje socialno problemske situacije s težnjo prispevati k njihovi razrešitvi.

**Ključne besede:** varstvo koristi otrok in mladostnikov, starševska skrb, nasilje v družini, duševno zdravje, varstvo odraslih.

1. **Varstvo koristi otrok in mladostnikov**

Socialno delo v kontekstu varovanja koristi otrok in mladostnikov skrbi za položaj otroka ali mladostnika v primerih, ko starši svojih pravic in obveznosti do otrok ne izvajajo ali jih ne izvajajo v korist otrok in v primerih, ko zaradi vedenjskih, čustvenih, učnih ali drugih težav otrok ali mladostnik potrebuje posebne ukrepe države za zavarovanje njegovih pravic in koristi.

Socialno delo pripomore sodiščem z odgovori na vprašanja pri odločitvah o:

* ukrepih za varstvo koristi otroka,
* postavitvi otroka pod skrbništvo,
* namestitvi otroka v rejništvo,
* podelitvi starševske skrbi sorodniku,
* posvojitvi otroka ali razveljavitvi posvojitve otroka.

Sodni/-a izvedenec/-ka ugotavlja in razjasnjuje:

* način izvajanja starševske skrbi staršev in/ali drugih oseb,
* značilnosti staršev (sodelovanje med staršema, izstopajoče osebnostne lastnosti, psihofizično stanje, odvisniško vedenje, tvegano ali škodljivo uživanje psihoaktivnih snovi, sposobnost za soočanje in razreševanje problemske situacije),
* značilnosti in dejavnike pri otroku (razvojne potrebe, ogroženost, varovalne dejavnike, dejavnike tveganja, mnenje otroka …),
* značilnosti družinskega sistema (komunikacija, vzgojni stili, odnosi, življenjski slog družine, ogrožajoča vedenja in ravnanja, ustreznost okolja ...),
* stopnjo ustreznosti zadovoljevanja otrokovih potreb,
* odgovornost drugih oseb pri skrbi za otroka (rejniki, skrbniki ...),
* posebne ranljivosti, ki jo povzročajo manjšinska etničnost, telesna, senzorna, intelektualna oviranost, spolni izraz in druge osebne okoliščine.

1. **Starševska skrb**

Starševska skrb so obveznosti in pravice staršev za otrokovo življenje, zdravje, njegovo vzgojo, varstvo in nego, nadzor nad njim, skrb za njegovo izobraževanje, zastopanje, preživljanje otroka in skrb za njegovo premoženje.

Socialno delo pripomore sodiščem z odgovori na vprašanja pri odločitvah o:

* zaupanju otroka v vzgojo in varstvo,
* stikih otroka s staršema in drugimi otroku pomembnimi osebami,
* preživljanju,
* sporih med starši glede izvajanja starševske skrbi in drugih pomembnih vprašanjih glede otrok.

Sodni/-a izvedenec/-ka ugotavlja in razjasnjuje:

* značilnosti družinskega sistema (komunikacija družinskih članov, vzgojni stili, odnosi med družinskimi člani, življenjski slog družine, vrednote, norme ...),
* vlogo staršev v skrbi za otroka,
* prožnost družinskih članov pri soočanju s spremembami,
* učinek razveze/razpada skupnosti na družinske člane,
* ugotavljanju vsebine in načina izvajanja starševske skrbi,
* potrebe otrok,
* mnenje in želje otroka,
* škodljiva vedenja in ravnanja družinskih članov,
* varovalne dejavnike v družini in socialni mreži,
* potrebne oblike strokovne pomoči staršem in otrokom,
* posebne ranljivosti, ki jo povzročajo manjšinska etničnost, telesna, senzorna, intelektualna oviranost, spolni izraz in druge osebne okoliščine.

1. **Nasilje v družini**

Ključna vloga socialnega dela na tem področju je preprečevanje nasilja v družini, zaščiti in varovanju oseb, ki so doživele ali doživljajo fizično, psihično, spolno, ekonomsko nasilje ali zanemarjanje.

Socialno delo pripomore sodiščem z odgovori na vprašanja pri odločitvah o:

* ukrepih v primeru nasilja v družini (prepoved vstopa v stanovanje oziroma prepustitve, zadrževanja in približevanja se krajem, kjer se žrtev običajno nahaja, navezovanja stikov, objavljanja osebnih podatkov ...),
* drugih vprašanjih v povezavi z razmerji med starši in otroki, kjer je prisotno nasilje.

Sodni/-a izvedenec/-ka ugotavlja in razjasnjuje:

* kontekst, v katerem se dogajajo različne vrste nasilja in pogostost,
* dinamiko nasilja, znake in njegove posledice,
* značilnosti udeleženih v sistemu nasilnih odnosov,
* rizične in zaščitne dejavnike oškodovanih oseb in oseb, ki povzročajo nasilje v družini,
* potrebe oškodovanih oseb,
* dejavnike, ki pripomorejo k odpravljanju ogroženosti oškodovanih oseb,
* opredeli zahteve in/ali predlaga oblike strokovne pomoči osebi, ki povzroča nasilja,
* druga dejstva in okoliščine v povezavi z nasiljem v družini.

1. **Duševno zdravje**

Vloga socialnega dela na tem področju je varovanje pravic in koristi oseb s težavami v duševnem zdravju, ugotavljanje in opredelitev potreb teh oseb ter zagotovitev optimalnih pogojev za njihovo kakovostno življenje v družini in skupnosti.

Socialno delo pripomore z odgovori na vprašanja sodišča pri odločitvah o:

* postopku za sprejem na zdravljenje v psihiatrično bolnišnico v oddelek pod posebnim nadzorom brez privolitve na podlagi sklepa sodišča,
* postopku za sprejem v obravnavo v varovani oddelek socialno varstvenega zavoda brez privolitve na podlagi sklepa sodišča,
* postopku za sprejem na zdravljenje v nadzorovano obravnavo brez privolitve na podlagi sklepa sodišča.

Sodni/-a izvedenec/-ka ugotavlja in razjasnjuje:

* življenjski svet osebe v obravnavi; njeno videnje, ravnanje, prispevek k rešitvi problema, vire moči,
* socialno-ekonomski položaj osebe, družinski kontekst, delovno okolje, podporno mrežo in socialno okolje, obstoj psihosocialne podpore,
* dejavnike tveganja, ki privedejo k ponovnim težavam v duševnem zdravju,
* možnosti za posameznikovo življenje v skupnosti in vrste podpore, ki jih oseba potrebuje za življenje v skupnosti in za življenje v družini (otroki in drugimi družinskimi člani),
* oceno tveganja v primeru institucionalizacije ali življenja v skupnosti.

1. **Varstvo odraslih**

Vloga socialnega dela na tem področju je prispevati k prepoznavanju in razumevanju socialne izkušnje osebe z ranljivostjo ali oviranostjo, prepoznavanju in razumevanju potreb oseb z ranljivostjo, naracijo problema, oceniti tveganja, ko oseba iz ranljive skupine ne zmore sama skrbeti za svoje pravice in koristi.

Socialno delo pripomore sodiščem z odgovori na vprašanja pri odločitvah o:

* postavitvi osebe pod skrbništvo,
* skrbništvu za posebne primere,
* vprašanjih, ki se tičejo odraslih, ki so posebej ranljivi: etnične manjšine, migranti, begunci, ljudje z različnimi ovirami, starejši ...

Sodni/-a izvedenec/-ka ugotavlja in razjasnjuje:

* dejstva in okoliščine za postavitev osebe pod skrbništvo oz. za prenehanje skrbništva,
* življenjski svet osebe, osebno videnje, njen prispevek k rešitvi problema in zmožnosti,
* socialno-ekonomski položaj osebe, podporno mrežo, družinsko in socialno okolje, dejavnike tveganja in varovalne dejavnike,
* zmožnosti bivanja osebe v skupnosti, analizo obsega in vrst podpore, ki jo oseba potrebuje,
* obseg nalog skrbnika,
* tveganja v primeru institucionalizacije ali življenja v skupnosti.

V kolikor se pri obravnavi ugotovi prisotnost psihopatologije, se predlaga pritegnitev izvedenca ustrezne stroke.

1. Uradni list RS, št. 22/18 in 3/22 – ZDeb. [↑](#footnote-ref-1)